Video: Zybrandt op ŉ ‘storieboek-avontuur’Zybrandt. (Foto: Verskaf) Zybrandt se tweede Afrikaanse enkelsnit, “Kamoefleer”, is pas saam met ŉ splinternuwe musiekvideo uitgereik. “Dis belangrik om so nou en dan terug te staan en perspektief oor jou eie lewe te kry,” sê Zybrandt oor die tema van die liedjie. “Die klein takies en gevoelens van elke dag se lewe vorm klein partikels wat om ons wentel. Die energie verskil van mens tot mens en bots heeltyd. So aanhoudend en amper onbewustelik dat dit spanning veroorsaak wat begin deel vorm van ons daaglikse roetine. “Dis onmoontlik om die beste padkaart vorentoe te teken deur in die straat te staan. Soms moet jy ook van bo af daarna kyk.” Jeremy Farber van For Tomorrow Productions het die musiekvideo vir “Kamoefleer” gemaak. Die video is ŉ storieboek-avontuur wat bestaan uit ŉ kombinasie van digitale tekeninge, videomateriaal en geanimeerde prentjies. “Die tekeninge is op ŉ iPad gedoen. Elke toneel is verdeel in ŉ voor-, middel- en agtergrond om sodoende te kan werk met verskillende fokuspunte en effekte. Ons het al Zybrandt se tonele in verskillende uitrustings voor ŉ wit muur geskiet. “Sy karakter is toe met redigering in die tonele ingesny om ŉ lekker fotoboek-gevoel te skep. Die video het drie maande geneem om te maak en dit bestaan uit 19 tonele, agt uitrustings en meer as 150 illustrasies,” verduidelik Farber hoe alles bymekaargekom het. Zybrandt het vroeër aan Maroela Media gesê hy het op skool begin musiek maak en het as kind reeds klavier en kitaar gespeel. “Op 15 het ek my eerste elektriese kitaar gekry, maar ek het altyd gedink dit is net die cool ouens wat in bands kan speel.” Hy het egter later sy skaamte in sy sak gesteek en uiteindelik in drie groepe, genaamd Velve, Downonthefirst en December Lanterns, gespeel. Hy het uiteindelik besluit die tyd is reg om Afrikaanse musiek ŉ kans te gee. Zybrandt se debuutenkelsnit, “Anders”, is vroeër vanjaar uitgereik en het Afrikaanse musiekliefhebbers se aandag getrek. Dié liedjie het onder meer die no. 2-posisie op JacarandaFM se SA Top-20 gehaal en kan ook gehoor word op Bok Radio, GrootFM, IFM en vele ander bekende radiostasies. “Die terugvoer oor ‘Anders’ het my verwagtinge oortref. Ek is opgewonde om ‘Kamoefleer’ nou ook bekend te stel en sien uit om te hoor wat mense daarvan dink.” “Anders” en “Kamoefleer” is op alle groot digitale platforms beskikbaar. Kyk hier na die musiekvideo vir “Kamoefleer”: